"Għadhom mhux finalizzati l-kuntatti tal-Gvern mal-Kummissjoni Venezja" – il-Ministru Zammit Lewis
Imtella' Ġunju 16, 2020 Il-Ministru għall-Ġustizzja u l-Governanza Edward Zammit Lewis qal lil TVM li għadhom mhux finalizzati l-kuntatti tal-Gvern mal-Kummissjoni Venezja dwar riformi istituzzjonali anke jekk f'sessjoni tal-midja ġie rapportat li l-Kummissjoni qablet fuq uħud mill-proposti tal-gvern u għandha riservi fuq oħrajn. Mistoqsi minn TVM dwar r-reazzjoni tal-Kummissjoni Venezja għall-proposti tar-riformi instituzzjonali li l-Gvern Malti bagħat aktar kmieni din is-sena lill-Kummissjoni Venezja, il-Ministru għall-Ġustizzja u l-Governanza Edward Zammit Lewis qal li ma jistax jikkummenta dwar dan għalissa. Rapporti f'mezzi tal-midja qalu li l-Kummissjoni Venezja qablet ma' wħud mill-proposti tal-Gvern fosthom dwar il-proċess tal-għażla tal-Kummissarju tal-Pulizija iżda għad għandha riżervi dwar is-sehem tal-Avukat tal-Istat fil-kumitat dwar il-ħatriet tal-ġudikanti. "Ir-riformi huma tlieta tal-ġudizzjarji, amministrattivi u istituzzjonijiet oħra, kif il-Gvern jaġġusta ruħu, u fir-rapport finali se nagħtu accountability sħiħa ta' dak li ħdmina fuqu." Il-Ministru qal li malli jasal ir-rapport finali fi ftit tal-jiem oħra, il-Gvern jagħmel l-abbozz biex fil-Parlament jibda l-proċess biex isiru r-riformi għaliex qal li dan il-Gvern verament jemmen fis-saltna tad-dritt. "Fil-mument opportun nippubblika kollox inklux ir-rapport finali li se tibgħat il-Kummissjoni Venezja." Il-Ministru Zammit Lewis qal li l-impenn tal-Gvern hu li ssir Konvenzjoni Kostituzzjonali, b'konsultazzjoni wiesgħa mas-soċjetà ċivili u ma kull individwu biex ikunu jistgħu r-riformi kollha inkluża dawk li jeħtieġu l-approvazzjoni ta' żewġ terzi tal-Parlament.